Predkladacia správa

 
Európska sociálna charta (revidovaná) Rady Európy z roku 1996 je multilaterálna medzinárodná zmluva prezidentskej povahy. 
	Slovenská republika je viazaná Európskou sociálnou chartou Rady Európy z roku 1961 (oznámenie Ministerstva zahraničných vecí SR č. 329/1998 Z. z.), ako aj Dodatkovým protokolom k Európskej sociálnej charte Rady Európy z roku 1988 (oznámenie Ministerstva zahraničných vecí SR č. 330/1998 Z. z.). 
	Programové vyhlásenie vlády SR z júla 2006 (uznesenie vlády SR č. 660 z 31. júla 2006) v 3. časti Sociálna oblasť uvádza – „Vláda v súvislosti s revidovanou Lisabonskou stratégiou Európskej únie bude presadzovať dodržiavanie sociálnych práv tak, ako vyplývajú z Európskej sociálnej charty; v tejto súvislosti preskúma možnosti ratifikovania revidovanej Európskej sociálnej charty a Európskeho zákonníka sociálneho zabezpečenia“. 
	Návrh je spracovaný podľa Plánu práce vlády SR na rok 2007 a na základe žiadosti Ministerstva práce, sociálnych vecí a rodiny SR predseda vlády SR opätovne súhlasil s novým termínom splnenia úlohy v októbri 2008. 
Článok B Európskej sociálnej charty (revidovanej) Rady Európy z roku 1996 upravuje väzby s Európskou sociálnou chartou z roku 1961 a s dodatkovým protokolom z roku 1988: 
1. Žiadna zmluvná strana Európskej sociálnej charty z roku 1961 alebo zmluvná strana dodatkového protokolu zo dňa 5. mája 1988 nemôže ratifikovať, prijať alebo schváliť túto chartu (Európsku sociálnu chartu /revidovanú/ Rady Európy z roku 1996) bez toho, aby sa nepovažovala za viazanú najmenej ustanoveniami zodpovedajúcimi ustanoveniam Európskej sociálnej charty z roku 1961, a prípadne ustanoveniami dodatkového protokolu z roku 1988, ktorými bola viazaná. 
2. Prijatie záväzkov z ktoréhokoľvek ustanovenia tejto charty (Európska sociálna charta /revidovaná/ Rady Európy z roku 1996) má za účinok, že od dňa nadobudnutia platnosti týchto záväzkov pre zmluvnú stranu sa zodpovedajúce ustanovenie Európskej sociálnej charty z roku 1961, a prípadne jej dodatkového protokolu z roku 1988, prestanú aplikovať pre danú zmluvnú stranu, v prípade, ak je táto zmluvná strana viazaná Európskou sociálnou chartou z roku 1961 alebo Európskou sociálnou chartou z roku 1961 a dodatkovým protokolom z roku 1988. 
Európsku sociálnu chartu (revidovanú) Rady Európy z roku 1996 (ďalej aj „charta“) podpísal v Štrasburgu v mene vlády SR bývalý minister práce, sociálnych vecí a rodiny SR pán Peter Magvaši 18. novembra 1999 s výhradou ratifikácie. Charta je otvorená na podpis členským štátom Rady Európy od 3. mája 1996. Charta nadobudla platnosť 1. júla 1999 v súlade s článkom K odsekom 2 charty. 
Podľa článku K odseku 1 charty (podpísanie, ratifikácia a nadobudnutie platnosti) – „Táto charta je otvorená na podpis členským štátom Rady Európy. Ratifikuje sa, prijíma sa alebo schvaľuje sa. Listiny o ratifikácii, listiny o prijatí alebo listiny o schválení sa uložia u generálneho tajomníka Rady Európy“. Z uvedeného vyplýva, že charta rešpektuje rôzne ústavné systémy členských štátov Rady Európy, ktoré môžu používať inštitút ratifikácie, inštitút prijatia alebo inštitút schválenia. Slovenský ústavný systém v článku 86 písm. d) Ústavy Slovenskej republiky ustanovuje ... “do pôsobnosti Národnej rady Slovenskej republiky patrí najmä pred ratifikáciou vyslovovať súhlas s medzinárodnými zmluvami”... . Podľa článku 102 odseku 1 písm. a) Ústavy Slovenskej republiky prezident Slovenskej republiky ratifikuje medzinárodné zmluvy. Návrh na ratifikáciu Európskej sociálnej charty (revidovanej) Rady Európy z roku 1996 Slovenskou republikou zo strany predkladateľa zodpovedá ústavnému systému Slovenskej republiky. 
Ministerstvo práce, sociálnych vecí a rodiny SR v spolupráci s Ministerstvom vnútra SR, Ministerstvom obrany SR, Ministerstvom školstva SR, Ministerstvom zdravotníctva SR, Ministerstvom výstavby a regionálneho rozvoja SR, Ministerstvom spravodlivosti SR, Ministerstvom financií SR a Ministerstvom zahraničných vecí SR vypracovalo právnu analýzu ratifikovateľnosti charty Slovenskou republikou, ktorá je súčasťou predkladaného materiálu.  
Na základe vykonanej právnej analýzy sú takmer všetky ustanovenia charty (článok 1 až článok 31 charty) ratifikovateľnými Slovenskou republikou podľa celkového záveru právnej analýzy. V súlade s článkom A odsekom 1 a 2 a v súlade s článkom B odsekom 1 a 2 charty sa Slovenská republika považuje za viazanú tými ustanoveniami charty, ktoré sú uvedené vo vyhlásení Slovenskej republiky o prijatí záväzkov z Európskej sociálnej charty (revidovanej) Rady Európy z roku 1996 a ktoré sú súčasťou predkladaného materiálu. 
	Na základe vykonanej právnej analýzy nie sú ratifikovateľnými Slovenskou republikou tieto ustanovenia charty: 
 
„Článok 13 odsek 4, 
Článok 15 odsek 3, 
Článok 18 odsek 3, 
Článok 19 odseky 2, 3, 4 písm. c), 8, 10 a 12, 
Článok 31 odseky 1, 2 a 3“. 
 
	Článok A odsek 1 písm. c) charty ustanovuje, že zmluvná strana sa považuje za viazanú počtom článkov alebo očíslovaných odsekov II. časti charty, ktoré si vyberie, za predpokladu, že celkový počet článkov, alebo očíslovaných odsekov, ktorými je viazaná, nie je nižší ako šestnásť článkov, alebo šesťdesiattri očíslovaných odsekov. Predloženým návrhom sa spĺňa požiadavka uvedená v predchádzajúcej vete a dokonca sa tento limit značne prekračuje. Ustanovenia charty vyššie uvedené, ktoré nie sú ratifikovateľné v súčasnom období Slovenskou republikou, je možné v budúcom období ratifikovať, ak sa splnia požiadavky, ktoré vyžadujú tieto ustanovenia charty a v súlade s aplikáciou článku A odseku 3 charty. 
	Charta je medzinárodná zmluva prezidentskej povahy, ako aj medzinárodná zmluva o ľudských právach a základných slobodách a tiež medzinárodná zmluva, ktorá priamo zakladá práva alebo povinnosti fyzických osôb alebo právnických osôb a ktorá má prednosť pred zákonmi v súlade s článkom 7 odsekom 5 Ústavy Slovenskej republiky. 
	Doložka prednosti charty (medzinárodnej zmluvy) pred zákonmi v Slovenskej republike je súčasťou predkladaného materiálu. 
Ratifikácia charty nemá negatívne finančné, ekonomické, environmentálne vplyvy a ani nemá negatívne vplyvy na zamestnanosť a podnikateľské prostredie. Charta si nevyžiada dodatočné výdavky zo štátneho rozpočtu, t. j. bude zabezpečená v rámci schválených limitov rozpočtu verejnej správy na roky 2009 až 2011. 
Materiál bol predmetom medzirezortného pripomienkového konania a jeho vyhodnotenie je súčasťou predkladaného materiálu. 
Materiál bol predmetom rokovania sociálnych partnerov v Hospodárskej a sociálnej rade SR dňa 27. októbra 2008 a zástupcovia zamestnávateľov – Republiková únia zamestnávateľov a Asociácia zamestnávateľských zväzov a združení SR nesúhlasia s ratifikáciou charty a materiál sa predkladá na rokovanie vlády SR s rozporom. Zástupca zamestnancov – Konfederácia odborových zväzov SR vyjadrila súhlas s ratifikáciou charty tak, ako ju predkladateľ navrhol.